Οι λαοί της Ελλάδας και της Κύπρου να βγάλουν συμπεράσματα, 
να δυναμώσουν την πάλη για αποδέσµευση από την ΕΕ και 
ανατροπή της εξουσίας του κεφαλαίου 


Η απόφαση του Γιούρογκρουπ για την ανακεφαλαιοποίηση των κυπριακών 
τραπεζών θα οδηγήσει σε τεράστιες απώλειες τα ασφαλιστικά ταμεία των 
εργαζομένων στην Κύπρο, σε απολύσεις, σε νέα σκληρά µέτρα, όπως αυτά 
που βιώνει ο ελληνικός λαός. Άλλωστε, η κυπριακή κυβέρνηση χρησιμοποιεί 
απέναντι στον κυπριακό λαό τους ίδιους εκβιασμούς και αντιλαϊκά µέτρα που 
χρησιμοποιεί η ελληνική κυβέρνηση απέναντι στον ελληνικό. 


Αποκαλύφθηκε το παραμύθι της φιλολαϊκής διαπραγµάτευσης, εντός 
ΕΕ και µε τα µονοπώλια κυρίαρχα στην οικονομία. Η διαχείριση της 
κρίσης «εντός των τειχών», ανεξάρτητα µε ποια συνταγή, σχέδιο ή διεθνή 
συμμαχία γίνει, έχει πάντα ένα θύμα: Τον εργαζόμενο λαό ο οποίος καλείται 
να κάνει σκληρές θυσίες για να στηρίξει την ανάκαμψη του κεφαλαίου. Αυτό 
αποδεικνύει τόσο η αντιλαϊκή διακυβέρνηση ΝΔ-ΠΑΣΟΚ-ΔΗΜΑΡ όσο και η 
στάση του ΣΥΡΙΖΑ στην Ελλάδα, που αποδείχτηκε για µια ακόµα φορά πως 
προσφέρει της καλύτερες υπηρεσίες στην ΕΕ και τα µονοπώλια. Παρουσιάζει 
ως νίκη και κατόρθωμα το «όχι» της πλειοψηφίας των κυπριακών κομμάτων 
στην Βουλή που προστάτευε τις υψηλές καταθέσεις, και τα συμφέροντα των 
µονοπωλίων σκόπιµα αποκρύπτοντας το πραγµατικό «όχι» του κυπριακού 
λαού να µην πληρώσει ο ίδιος την καπιταλιστική κρίση. Είναι ο ΣΥΡΙΖΑ που 
διατυµπανίζει εδώ και χρόνια για την ανάγκη «πολυδιάστατης εξωτερικής 
πολιτικής» µε πλεύρισµα της Ρωσίας, που πλασάρει ως λύση τη συμμαχία των 
χωρών του Νότου (Μόντι -Ολάντ) και τη σκληρές διαπραγματεύσεις. Όλες 
αυτές οι δήθεν διέξοδοι, αποδείχθηκαν χίµαιρες... Το παράδειγµα της Κύπρου 
αποδεικνύει ξεκάθαρα ότι στα πλαίσια του καπιταλισμού τόσο η αστική 
κυβερνητική διαχείριση όσο και οι προτεινόμενες λύσεις χωρίς σύγκρουση µε 
την εξουσία του κεφαλαίου καταλήγουν πάντα να φορτώνουν µε νέα βάρη το 
λαό. 


Όπως έγινε σε όλες τις χώρες τις Ευρωζώνης, η ανακεφαλαιοποίηση σηµαίνει 
θυσίες του λαού για να σωθούν οι τράπεζες. Το τραπεζικό σύστημα ζητάει 
ζεστό χρήµα και αυτά δεν µπορεί να προέλθουν παρά από την τσέπη του 
λαού. Η λύση που προτείνεται είναι εχθρική προς το λαϊκό συμφέρον. 
Η δηµόσια περιουσία και ο ορυκτός πλούτος δεσμεύεται στο όνοµα της 
ανακεφαλαιοποίησης των τραπεζών, το «κούρεμα» των καταθέσεων είναι 
δεδοµένο, έστω και πάνω από ένα ποσό, τα ασφαλιστικά ταμεία θα 
υποχρεωθούν «εθελοντικά» να συμμετέχουν µε τα αποθεµατικά τους. Αυτή 
είναι η λυκοσυμμµαχία της ΕΕ. Είναι µεγάλη η ευθύνη των κομμάτων που την 
παρουσίαζαν στα µάτια των Κυπρίων σαν τη γη της Επαγγελίας, όπου ακόµα 
και το Κυπριακό θα λυνόταν και θα εξασφαλιζόταν η ευηµερία του λαού. 


Ο Κυπριακός λαός έχει κάθε λόγο να εναντιωθεί και να οργανώσει την 
πάλη του στην επιδροµή στο εισόδηµα του, στο πετσόκοµµα των 
Ταμείων Πρόνοιας αλλά και στο ξεπούλημα των υδρογονανθράκων 
στα µονοπώλια. 


Οι λαοί να βάλουν την δική τους σφραγίδα στις εξελίξεις !! 


Οι λαοί της Ελλάδας και της Κύπρου μπορούν να βγάλουν 
συµπεράσµατα και να δυναμώσουν την πάλη τους για την 
αποδέσµευση από τη λυκοσυμμµαχία της ΕΕ και την ανατροπή αυτής 
της πολιτικής. Να απορρίψουν τους εκβιασμούς του κεφαλαίου, της ΕΕ, του 
ΔΝΤ. Να µην στοιχηθούν πίσω από κανέναν ιµπεριαλιστή. Να παλέψουν για 


την απόκρουση των βάρβαρων µέτρων, ανατρέποντας την αντιλαϊκή 
πολιτική. Μπορούν και πρέπει να πάρουν την κατάσταση στα χέρια τους. Να 
διαλέξουν το δρόµο της σύγκρουσης µε τα µονοπώλια και τους εκφραστές 
τους, τις αστικές κυβερνήσεις των δύο χωρών. 

